DA monitor bystand aan gestrande SA’nersArgieffoto Die Demokratiese Alliansie het Sondag gesê hy sal die departement van internasionale betrekkinge en samewerking (Dirco) se ondersteuning aan gestrande Suid-Afrikaners oorsee monitor. Rory Jubber van die DA het gesê tussen 3 750 en 4 250 Suid-Afrikaners is reeds tydens die Covid-19-pandemie gerepatrieer, maar duisende is steeds gestrand en versoek hulp van Dirco. “Sommige van die persone wat steeds gestrand bly het geen ander ondersteuning nie, nêrens om te bly nie en het ŉ tekort aan geld, kos en medikasie. Hulle is in lande waar hulle nie die taal ken nie, en nie ondersteuning of inligting kry nie,” het Jubber gesê. Hy het bygevoeg hul repatriasie word bemoeilik deur lugvervoermaatreëls wat die departement van vervoer ingestel het en onsekerheid oor die beskikbaarheid van lugvervoer. “Hulle kry baie min ondersteuning van talle Suid-Afrikaanse diplomatieke sendings wat deur Dirco bestuur word – sommige is absoluut onsimpatiek teenoor hul benarde situasie. Volgens ŉ koerantberig het ŉ diplomaat van Dirco glo aan ŉ Suid-Afrikaner gesê om ‘homself reg te ruk en nie so ŉ tjankbalie te wees nie’.” Mergan Chetty, die DA se adjunk-skaduminister vir internasionale betrekkinge, het deur ŉ geskrewe parlementêre reaksie bepaal dat Dirco jaarliks gemiddeld R28 231 000 aan elke Suid-Afrikaanse buitelandse sending spandeer. Die top-10 sendings is tussen R65 337 000 aan die sending in Luanda, Angola, tot die duurste sending in Genève, Switserland teen R102 815 000. “Dirco moet dié begroting gebruik in ŉ kritieke tyd wanneer gestrande Suid-Afrikaners die meeste hulp van buitelandse sendings benodig. Hierdie burgers het betaal vir dienslewering in hul tyd van nood en Dirco moet hulle help. Hulle moet nie sleggesê of tjankbalies genoem word nie,” het Jubber bygevoeg. Die DA het reeds inligting versamel van persone wat reeds gerepatrieer is en die behandeling wat hulle van Suid-Afrikaanse sendings en individuele diplomate oorsee ontvang het, en van diegene wat steeds sukkel om terug te keer huis toe. “Dit sal binnekort openbaar gemaak word. Intussen monitor die DA die behandeling wat gestrande Suid-Afrikaners van Dirco ontvang.”